ORDE do 28 de febreiro de 2005, conxunta da Consellería de Sanidade e a Consellería de Familia, Xuventude, Deporte e Voluntariado, de modificación da do 29 de decembro de 2004 pola que se regula o establecemento de subvencións para a realización de programas destinados a lles prestar atención aos enfermos con trastornos mentais persistentes nos dispositivos de apoio comunitario dependentes das asociacións de familiares de enfermos psíquicos e outras entidades sen ánimo de lucro.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 15/03/2005

Con posterioridade á publicación da Orde do 29 de decembro de 2004, conxunta da Consellería de Sanidade e a Consellería de Familia, Xuventude, Deporte e Voluntariado, pola que se regula o establecemento de subvencións para a realización de programas destinados a lles prestar atención aos enfermos con trastornos mentais persistentes nos dispositivos de apoio comunitario dependentes das asociacións de familiares de enfermos psíquicos e outras entidades sen ánimo de lucro, o 29 de decembro de 2004, no Diario Oficial de Galicia nº 3, do 5 de xaneiro de 2005, aprobáronse o Decreto 14/2005, do 3 de febreiro, polo que se establece a estrutura do Servizo Galego de Saúde, e o Decreto 13/2005, do 3 de febreiro, polo que se establece a estrutura orgánica da Consellería de Sanidade, que foron publicados no Diario Oficial de Galicia nº 25, do 7 de febreiro de 2005.
Consecuencia disto, a Subdirección Xeral do Programa de Atención Sociosanitaria, que dependía da Secretaría Xeral da Consellería de Sanidade, pasa a integrarse na División de Asistencia Sanitaria do Servizo Galego de Saúde. Ademais, cambia a súa denominación, e pasa a ser a Subdirección Xeral de Atención Sociosanitaria. Do mesmo xeito, na nova estrutura do Sergas desaparece a Xefatura do Servizo de Saúde Mental, que pasa a ser un programa integrado na Subdirección Xeral de Calidade e Programas Asistenciais. En consecuencia, cómpre a modificación da composición da Comisión de Valoración prevista no artigo oitavo da citada orde de subvencións, para adecuala á estrutura vixente.
Por todo o anteriormente dito, facendo uso das facultades que me confiren os artigos 34.6º e 38º da Lei 1/1983, do 22 de febreiro, reguladora da Xunta e do seu presidente, modificada pola Lei 11/1988, do 20 de outubro, e de acordo co establecido nos artigos 78.3º e 78.6º do texto refundido
da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, modificado pola Lei 8/1999, do 30 de decembro, de medidas fiscais e orzamentarias de función pública e de actuación administrativa, e para a debida aplicación dos créditos orzamentarios para o fin para o que foron establecidos,
DISPOÑO:
Artigo único. -Modificación do artigo 8 da Orde do 29 de decembro de 2004, conxunta da Consellería de Sanidade e a Consellería de Familia, Xuventude, Deporte e Voluntariado, pola que se regula o establecemento de subvencións para a realización de programas destinados a lles prestar atención aos enfermos con trastornos mentais persistentes nos dispositivos de apoio comunitario dependentes das asociacións de familiares de enfermos psíquicos e outras entidades sen ánimo de lucro.
O artigo 8 queda redactado como segue:
«Artigo 8º.-Comisión de Valoración.
Completados os expedientes, serán remitidos para o seu informe preceptivo á Comisión de Valoración, que efectuará a proposta de resolución que remitirá ás secretarías xerais da consellerías de Sanidade e de Familia, Xuventude, Deporte e Voluntariado.
Para tal efecto constituirase unha comisión composta polos seguintes membros:
a) Presidente: o subdirector xeral de Atención Sociosanitaria do Servizo Galego de Saúde.
b) Vogais:
* O subdirector xeral de Atención a Persoas con Discapacidade da Consellería de Familia, Xuventude, Deporte e Voluntariado.
* O xefe do Servizo de Programas para Discapacitados da Consellería de Familia, Xuventude, Deporte e Voluntariado.
* O responsable do Programa de Saúde Mental da Subdirección Xeral de Calidade e Programas Asistenciais do Servizo Galego de Saúde.
c) Secretario: o xefe da Área Social da Subdirección Xeral de Atención Sociosanitaria do Servizo Galego de Saúde».
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 28 de febreiro de 2005.
José Manuel González ÁlvarezPilar Rojo Noguera
Conselleiro de SanidadeConselleira de Familia,
Xuventude, Deporte
e Voluntariado